ET Euroopa Liidu Teataja C 99/24

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2016/C 99/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51

KOONDDOKUMENT

„OECHER PUTTES” / „AACHENER PUTTES”

EL nr: DE-PGI-0005-0946-2.2.2012

KPN ( ) KGT ( X )

1. Nimetus(ed)

„Oecher Puttes” / „Aachener Puttes”

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetus „Oecher Puttes” on nimetuse „Aachener Puttes” murdesõnaline variant. Käesolevas koonddokumendis viidatakse ühe kõnealuse nimetusega ka nimetuse teisele variandile.

Toote tootmiseks kasutatakse: seapealiha, seapekki, sealiha, kamarat, verd, soolamiseks nitritsoola, hautatud sibulaid, maitseainete segu (eelkõige pipart, majoraani, tüümiani, nelki ja muskaati). Majoraan on kohustuslik.

Toode „Oecher Puttes” on käsitsi valmistatud, Aacheni piirkonnas tüüpiline vürtsika maitsega verivorst, mida müüakse värskelt, konservina või suitsutatult. Mõni tootevariant on suitsutatud.

Selle eriroa jaoks hautatakse liha (kamarata pekk, seapealiha, kamar ja tailiha) tulises vees. Enne muude koostisainetega segamist kuumutatakse veri temperatuurini 45 °C. Seejärel kuterdatakse tailiha kamara ja vere, hiljem lisatud seapealiha ning hautatud sibulate, nitritsoola, maitseainete ja vähese keeduleemega. Pärast pekikuubikute lisamist topitakse vorstisegu naturaalsesse kesta (nt veise peensoolde, sea käärsoolde, ussripikusse või steriilsesse kesta) ning konservitakse klaaspurki või plekist konservikarpi. Vastavalt säilitamisnõuetele hautatakse toodet vastavalt selle suurusele ettenähtud aja jooksul soojaveevannis 78 °C juures või kuumutatakse survekeedunõus pool-, kolmveerand- või täiskonserviks. Naturaalseid kesti võib suitsutada maitse kujundamise või toote säilitamise eesmärgil.

Värske pekk hautatakse, lõigatakse ühesuurusteks kuubikuteks ning segatakse käsitsi vere-, kamara- ja lihamassi hulka. Tootes on rasvkoe osa ligikaudu 35 % ja tailiha umbes 20 %. Maksimaalne rasvasisaldus on 40 %.

Toode „Oecher Puttes” vastab Saksa toiduseadustiku komisjoni (Deutsche Lebensmittel-Buchkommission) kehtestatud eeskirjadele keskmise kvaliteediga vorstitoodete kohta ning sisaldab seega vähemalt 5 % sidekoevalguta lihavalku.

„Oecher Puttes” toorvorstisegu topitakse naturaalsesse kesta (nt veise peensoolde, sea käärsoolde, ussripikusse või steriilsesse kesta) ning konservitakse klaaspurki või plekist konservikarpi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik müügivalmis toote valmistamiseks vajalikud etapid peavad toimuma määratletud geograafilises piirkonnas. Toote valmistamine alates tootmisettevõttesse tarnitud koostisainete kontrollimisest kuni müügivalmis toote pakendamiseni peab toimuma määratletud geograafilises piirkonnas. Esmapakendi avamine (vorsti konservikarbist väljavõtmine, kesta topitud vorsti viilutamine ja viilude uuesti pakendamine fooliumist vaakumpakenditesse) võib toimuda ka väljaspool määratletud geograafilist piirkonda.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Aacheni linn

5. Seos geograafilise piirkonnaga

Geograafilise piirkonna eripära

„Oecher Puttes” on Aacheni päritoluga traditsiooniline toode. Tänu Aacheni linna geograafilisele asukohale – oru põhjas – ja linnamüüride kaitsele kujunes juba ammu välja eriline piirkondlik identiteet, mis eristas linna ümbritsevast alast. Ligikaudu 200 aastat tagasi industrialiseerimise ajajärgu alguses saavutas Aachen taas erilise positsiooni. Piirkond Aacheni linnast lõunas tegi läbi kiire industrialiseerimise; linna suhtes kirdesuunalistel aladel tegeleti edasi põlluharimisega. Tööstusliku ja traditsioonilise põllumajandusliku keskkonna vastuolulisel alal oli suure valgusisaldusega kaloririkas toode „Oecher Puttes” toit vabrikutes ja kaevandustes rasket füüsilist tööd tegevatele töölistele, ning samas oli tänu sellele roale võimalik säästvalt kasutada tapaloomi, kuna toote valmistamisel oli vaja sellist tapasaadust nagu veri. Nii kujunesid oskustööliste ettevõtted, kus tarbijate poolt hinnatud retsepte ja traditsioonilisi valmistusviise antakse põlvest põlve edasi kuni tänase päevani.

Toote eripära

Taotlus põhineb kaitstud päritolunimetusega toote erilisel mainel. Toote „Oecher Puttes” maine põhineb selle geograafilisel päritolul ja erilistel omadustel.

Aacheni keele- ja murdepruugis on verivorsti nimetus „Oecher Puttes” saavutanud kindla koha. Kõnealust nimetust kasutatakse üksnes Aacheni päritolu verivorsti puhul. Piirkondlike eriroogade hulgas on verivorst väga hinnatud, nt praetult koos õunte, kartulite ja sibulatega. Sel viisil valmistatud roa murdekeelne nimetus on Hömmel än Eäd (taevas ja maa). Verivorsti „Oecher Puttes” serveeritakse ka kartulipüree ja hapukapsaga (Kompes) või võetakse kaasa piknikutoiduna. Eriline seos on tootel „Oecher Puttes” Aacheni karnevaliga (Fastelovvend), mille käigus süüakse rõngakujulist verivorsti, kasutatakse seda rongkäigu ajal publikule viskamiseks ning teataval autasustamisel omistatakse isegi verivorstikujulisi ordeneid. Nimetatud orden ja selle andmise tseremoonia kuuluvad kindlalt Aacheni festivalitraditsiooni hulka. Oma tänukõnes ülistavad ordenisaajad toodet „Oecher Puttes”. Murdekeelne luuletaja Ferdinand Jansen (1758–1834) pühendas sellele tootele luuletuse „Der Puttes”, mille viimased read (1815. aasta kirjaviisis) on järgmised: „Ich wehß, et is der beiste Keuh (Speise) / för Erm en auch för Rich; / Nuis kömmt, dat sag ich ohne Scheu, / Gebrohne Puttes glich” (Ma tean, see on nii vaese kui rikka parim roog; / ütlen uhkelt, et pannil praetud verivorstile pole võrdset). Toote „Oecher Puttes” heast mainest ja omapärast annavad tunnistust arvukad, eelkõige murdekeelsed tsitaadid, jutud ja luuletused, milles vorsti kuulsus on igaveseks talletatud. Nii kõlab üks tuntud tsitaat järgmiselt: „Fastelovvend een Oche – Ohne Puttes jeäht et net” (Aacheni karnevali ei saa pidada ilma vorstita Puttes). Toodet „Oecher Puttes” leidub Aacheni vanalinna piirkonna peaaegu kõigi traditsiooniliste söögikohtade menüüs. Aga ka tänapäevases gurmeeköögis eksperimenteeritakse vorstiga „Oecher Puttes”, et töötada välja retsepte uute roogade jaoks.

Kõnealune toode on ainulaadsete omadustega. Toode on väga hinnatud tänu värskele seapekile, sest peki värskus mõjub soovimatule oksüdatsioonile, mis pikema säilitamise ajal kokkupuutel hapnikuga põhjustab toote rääsumist. Isegi peki külmutamine vahetult enne vorsti valmistamist ei suuda oksüdeerumist peatada. Seepärast saab üksnes värske peki kasutamisega tagada, et täidetakse registreerimistaotluse esitaja kõrgeid maitse- ja kvaliteedinõudmisi. Värske peki kasutamine on seega väga oluline tootele iseloomuliku maitse kujunemisel. Peki olemasolu vorstisisus tingib ka toote lõikepinna välimuse. Selle saavutamiseks kuumutatakse pekikuubikuid enne segamist ettevaatlikult lihakeeduleemes senikaua, kuni need muutuvad klaasjaks ja kätte võttes „eemale kargavad”. Tasasel tulel keetmisega tagatakse, et pekikuubikud ei värvu verest punaseks, nii et tumedas vorstisisus valgete pekitükkide läbilõikamisel säilib tootele „Oecher Puttes” iseloomulik lõikepinna välimus.

Enne kutris liha-kamaramassiks töötlemist peab veri olema kuumutatud temperatuurini umbes 45 °C. Seeläbi väheneb vere rauamaitse, mis on oluline tootele „Oecher Puttes” iseloomuliku maitse kujunemisel. Pekikuubikute lisamisega suurenevad vorstimassi siduvad omadused.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote ja selle päritolupiirkonna vaheline eriline seos tuleneb toote erilisest mainest, mis on saavutatud tänu määratletud geograafilise piirkonnaga seotud vorsti päritolule ja Aacheni piirkonnas asuvatele kvalifitseeritud tootmisettevõtetele. Tänu Aacheni käsitööndusele ning meisterlihunike oskustele ja kogemustele hoitakse selles linnas au sees eriliste vorstitoodete valmistamist. Põlvest põlve edasi antud vorstivalmistamise oskusteave kinnitab toote „Oecher Puttes” head mainet. Registreerimistaotluse esitaja päritolukoha vorstitootmise ettevõtete traditsioon on kestnud üle 200 aasta.

Viide tootespetsifikaadi avaldamisele

(Viitemääruse artikli 6 lõike 1 teine lõik)

LINK: https://register.dpma.de/DPMAregister/geo/detail.pdfdownload/41117

(1) ELT L 343, 14.12.2012, lk 1.